Illum, l-UE u ċ-Ċina kkonkludew in-negozjati dwar ftehim bilaterali biex jipproteġu 100 Indikazzjoni Ġeografika Ewropea (IĠ) fiċ-Ċina u 100 IĠ Ċiniża fl-UE kontra l-imitazzjonijiet u l-użurpazzjoni. Dan il-ftehim storiku huwa mistenni li joħloq benefiċċji kummerċjali reċiproċi u domanda għal prodotti ta' kwalità għolja fuq iż-żewġ naħat. Dan il-ftehim, li huwa riżultat tal-impenn li sar fl-aħħar Summit bejn l-UE u ċ-Ċina f'April 2019, huwa eżempju konkret tal-kooperazzjoni bejn l-Unjoni Ewropea u r-Repubblika tal-Poplu taċ-Ċina, li jirrifletti l-ftuħ u l-aderenza taż-żewġ naħat għal regoli internazzjonali bħala bażi għal relazzjonijiet kummerċjali. Il-Kummissarju għall-Agrikoltura u l-Iżvilupp Rurali Phil Hogan qal: “Il-prodotti ta' indikazzjoni ġeografika Ewropea huma magħrufa mad-dinja kollha għall-kwalità tagħhom. B'fiduċja fl-oriġini u l-awtentiċità ta' dawn il-prodotti, huma lesti jħallsu prezz ogħla, li jippremja wkoll lill-bdiewa. Dan il-ftehim juri l-impenn tagħna li naħdmu mill-qrib mas-sħab kummerċjali globali tagħna bħaċ-Ċina. Bit-tisħiħ tar-relazzjoni kummerċjali tagħna, li se tkun ta' benefiċċju għas-setturi agrikoli u tal-ikel tagħna u għall-konsumaturi fuq iż-żewġ naħat, kulħadd se joħroġ rebbieħ." Iċ-Ċina hija t-tieni destinazzjoni għall-esportazzjonijiet agroalimentari tal-UE, u laħqet EUR 12.8-il biljun (fil-perjodu ta' 12-il xahar ta' bejn Settembru 2018 u Awwissu 2019). Hija wkoll it-tieni destinazzjoni għall-esportazzjonijiet tal-UE ta' prodotti protetti bħala Indikazzjonijiet Ġeografiċi, li jammontaw għal 9 % tal-valur tagħha, inklużi l-inbejjed, il-prodotti agroalimentari u l-ispirti. Is-suq Ċiniż huwa suq b'potenzjal kbir ta' tkabbir għall-ikel u x-xorb Ewropej, bi klassi medja li qed tikber u hi għatxana għal prodotti Ewropej ikoniċi, ta' kwalità għolja u ġenwini. Barra minn hekk, iċ-Ċina għandha sistema ta' indikazzjoni ġeografika tagħha stess li hi stabbilita sew, bi speċjalitajiet li l-konsumaturi Ewropej issa jistgħu jiskopru aktar, bis-saħħa ta' dan il-ftehim. Il-lista tal-UE ta' IĠ li għandhom jiġu protetti fiċ-Ċina tinkludi prodotti bħal Cava, Champagne, Feta, Irish whiskey, Münchener Bier, Ouzo, Polska Wódka, Porto, Prosciutto di Parma u Queso Manchego. Fost il-prodotti Ċiniżi, il-lista tinkludi pereżempju Pixian Dou Ban (pejst tal-fażola Pixian), Anji Bai Cha (te abjad Anji), Panajin Da Mi (ross Panjin) u Anqiu Da Jiang (ġinġer Anqiu). Wara l-konklużjoni tan-negozjati, il-ftehim issa se jgħaddi minn skrutinju legali. Min-naħa tal-UE, se tintalab l-approvazzjoni tal-Parlament Ewropew u tal-Kunsill. Il-ftehim huwa mistenni li jidħol fis-seħħ qabel tmiem l-2020. Erba' snin wara li jidħol fis-seħħ, il-kamp ta' applikazzjoni tal-ftehim se jiġi estiż biex ikopri 175 isem ieħor ta' IĠ miż-żewġ naħat. Dawn l-ismijiet se jkollhom isegwu l-istess proċeduri ta' reġistrazzjoni tal-100 isem li huma diġà koperti b'dan il-ftehim (jiġifieri valutazzjoni u pubblikazzjoni għall-kummenti). Il-kooperazzjoni bejn l-UE u ċ-Ċina dwar l-Indikazzjonijiet Ġeografiċi bdiet aktar minn 10 snin ilu (2006) li rriżultat fir-reġistrazzjoni u l-protezzjoni ta' 10 ismijiet ta' Indikazzjonijiet Ġeografiċi fuq iż-żewġ naħat fl-2012, l-ewwel pass li wassal għall-kooperazzjoni tal-lum. Kuntest L-iskemi tal-kwalità tal-UE għandhom l-għan li jipproteġu l-ismijiet ta' prodotti speċifiċi biex jippromwovu l-karatteristiċi uniċi tagħhom, marbuta mal-oriġini ġeografika tagħhom kif ukoll mal-għarfien tradizzjonali. Dan huwa wieħed mis-suċċessi l-kbar tal-agrikoltura Ewropea, b'aktar minn 3,300 isem tal-UE rreġistrati jew bħala Indikazzjoni Ġeografika Protetta (IĠP) jew Denominazzjoni ta' Oriġini Protetta (DOP). Barra minn hekk, fl-UE jiġu protetti wkoll madwar 1,250 isem ieħor li mhumiex tal-UE, l-aktar bis-saħħa ta' ftehimiet bilaterali bħal dan li qed isir maċ-Ċina. F'termini ta' valur, is-suq għal indikazzjonijiet ġeografiċi tal-UE huwa ta' madwar EUR 74.8 biljun, u flimkien dawn jammontaw għal 15.4 % tat-total tal-esportazzjonijiet tal-ikel u tax-xorb tal-UE. Għal Aktar Informazzjoni Stqarrija Konġunta għall-Istampa mill-Kummissarju Phil Hogan u l-Ministru Zhong Shan dwar it-Tmiem tan-Negozjati ta' Ftehim bejn l-Unjoni Ewropea u l-Gvern tar-Repubblika tal-Poplu taċ-Ċina dwar il-Kooperazzjoni rigward l-Indikazzjonijiet Ġeografiċi u l-Protezzjoni tagħhom Lista ta' indikazzjonijiet ġeografiċi Ewropej protetti Lista ta' indikazzjonijiet ġeografiċi Ċiniżi protetti Skeda informattiva dwar il-ftehim 100 indikazzjoni ġeografika Ewropea lesti biex jiġu protetti fiċ-Ċina Kummerċ agroalimentari bejn l-UE u ċ-Ċina